b'\n_START_ARTICLE_\nVincenc Bandelj\n_START_SECTION_\n\xc5\xbdivljenje in delo\n_START_PARAGRAPH_\nKon\xc4\x8dal je u\xc4\x8ditelji\xc5\xa1\xc4\x8de in bil u\xc4\x8ditelj na Kanalskem Vrhu. Med 1. svetovno vojno je bil med slovenskimi interniranimi u\xc4\x8ditelji v pokrajini Cremona. Po vojni je imel v Gorici gostilno in postal vedno bolj vnet prista\xc5\xa1 fa\xc5\xa1izma. Kot tak je urejeval list Era nuova-Nova doba in v njem objavljal \xc4\x8dlanke. Za njegovo protislovensko delovanje ga je Italija nagradila s tem, da ga je imenovala za viteza (cavaliere). Kolikor toliko pomembno je Bandljevo delo na podro\xc4\x8dju slovaropisja. \xc5\xbde leta 1913 napisal knjigo Italijan\xc5\xa1\xc4\x8dina za Slovence, ki je vsebovala slovnico, prakti\xc4\x8dne vaje, vzorce pro\xc5\xa1enj in pisem, slovar, ter kratek imenik rojstnih in zemljepisnih imen. Ponatis je iz\xc5\xa1el leta 1918.(COBISS) Dve leti kasneje je v Trstu iz\xc5\xa1la njegova kratka Zgodovina Italije s posebnim ozirom na italijansko prebujenje za ob\xc4\x8de ljudske \xc5\xa1ole (COBISS). Leta 1923 pa je v Gorici v samozalo\xc5\xbebi izdal Priro\xc4\x8dno knji\xc5\xbeico za slovenske vojake v Italiji, ki je obsegala slovnico, voja\xc5\xa1ki pouk in slovar\xc4\x8dek.'